Ritratt: Miguela Xuereb .td_uid_2_605db63eef40d_rand.td-a-rec-img{text-align:left}.td_uid_2_605db63eef40d_rand.td-a-rec-img img{margin:0 auto 0 0} Ħafna artikli u studji jitkellmu fuq is‐suġġett dwar kif l‐aħjar li twassal messaġġ speċjalment fi żmien meta rridu nwasslu ċertu messaġġi għand il‐poplu u rridu lill‐poplu jaċċettahom u jaddattahom. Jidher li meta l‐kelliem jaqsam ħolma li jkun jemmen fiha b'mod ġenwin, tiġi aċċettata ħafna iktar minn meta xi ħadd li jqis ruħu li 'jaf' jgħidlek x'għandek tagħmel… u jistenna li timxi warajh bla ebda mistoqsija. Kollox huwa riżultat tal‐attività li sseħħ f'partijiet partikulari tal‐moħħ tal‐bniedem involuta f'azzjoni speċifika. Il‐parti involuta fl‐iżvilupp u l‐użu tal‐lingwa u r‐razzjonalità hija differenti mill‐parti fejn tasal li jkollok il‐fiduċja u l‐lealtà lejn persuna jew oħra. Nieħdu, pereżempju nies f'karigi ta' tmexxija: xi wħud huma mexxejja għax tpoġġew fil‐pożizzjoni u jużaw l‐awtorità u l‐poter li l‐kariga tagħtihom biex imexxu. Ta' taħthom jobdu għax m'għandhomx wisq għażla. Interessanti li dat‐tip ta' mexxejja jdawru lilhom infushom b'dawk li jgħidulhom iva għal kollox, kważi mingħajr ma jaħsbu… jew jaħsbu biss jekk ikunx jaqblilhom jew le. Aktarx ikunu mixtrija b'xi pożizzjoni li, fil‐verità mhix tagħhom u forsi anqas ma huma kapaċi għaliha! Imma l‐veru mexxejja huma dawk li bil‐kariżma tagħhom jispiraw lin‐nies u jgħinuhom jaraw viżjoni li minnha jibbenefika kull min jeħtieġ u jaqsmuha magħhom. Dawn tal‐aħħar jinżammu fil‐pożizzjoni minn dawk stess li qed jimxu warajhom. Meta xi ħadd jimxi wara xi ħaddieħor , dan jagħmlu għalih innifsu għax il‐ħolma tkun tiegħu wkoll u b'hekk jimxi wara l‐mexxej b'ruħu u b'ġismu u jekk jiġi l‐għawġ jibqa' hemm għax il‐ġlieda tagħmel is‐sens għalih. Għalhekk il‐messaġġi li jwasslu l‐ħolma aktar iħallu effett u jiġbru l‐folol! Il‐messaġġ li int taf jien x'għandi bżonn mingħajr ma tikkonsulta miegħi ma jasalx, anzi jsib reżistenza. Interessanti niftakru kif storikament id‐diskors 'I have a dream' ta' Martin Luther King ġibed mal‐250,000 ruħ (kwart minnhom kienu bojod) biex jisimgħuh u jimxu fuq l‐ideal tiegħu. Imbagħad inqabblu dan mal‐ħafna diskorsi kurrenti tal‐pjanijiet ta' fejn irridu mmorru: iħallu lil kulħadd b'iktar mistoqsijiet u dubji serji jekk dak li qed ikun propost huwiex l‐aħjar jew jekk verament jagħmilx sens. Hija l‐forza ta' twemmin ta' din ix‐xorta li tiġbed in‐nies fejn l‐ideal li jgħodd għalija huwa l‐istess ideal li rrid nara għal ħaddieħor. Naraw ukoll x'qalet Hilary Clinton fuq id‐drittijiet tan‐nisa, anzi fuq id‐drittijiet umani: mara li hi nnifisha ma kinitx imċaħħda minnhom. Imma l‐ħolma tagħha ma kinitx għaliha biss imma għan‐nisa kollha. Jalla d‐drittijiet tal‐bniedem ikunu d‐drittijiet tan‐nisa u d‐drittijiet tan‐nisa ikunu d‐drittijiet tal‐umanità darba għal dejjem. Min jista' ma jaqbilx ma' dan il‐kunċett? Mexxejja kbar hekk jinfluwenzaw lill‐popli tagħhom ‐ mhux jaqsmu l‐ħolma tagħhom magħhom biss imma jemmnuha totalment u jgħixuha kuljum ukoll. Xejn ma jgerrex lin‐nies 'l hemm daqs meta jintebħu li dak li qed jingħad li jgħodd għalihom huwa differenti minn dak li jgħodd għal min qed jippritkah! U jintebħu żgur… min kmieni u min tard… imma jintebħu. .td_uid_3_605db63eef5e7_rand.td-a-rec-img{text-align:left}.td_uid_3_605db63eef5e7_rand.td-a-rec-img img{margin:0 auto 0 0}